
[bookmark: _Toc238898257][bookmark: _Toc238898366]Introducere
[bookmark: _Toc238898258][bookmark: _Toc238898367]Motivația alegerii temei

	Interesul pentru dialogul dintre știință și teologie l-am dezvoltat încă din perioada studiilor teologice, atunci când am observat că a fi creștin reprezintă un mod de viață care se manifestă în toate formele de activitate și de cunoaștere ale omului. Am fost surprins să constat că acest aspect nu este pe deplin recunoscut în rândul credincioșilor, dat fiind faptul că unii tind spre o înțelegere a religiei ca fiind separată de viața cotidiană a omului. Am simțit atunci o anumită tensiune între chemarea Domnului Hristos, ca „toți oamenii să se mântuiască și la cunoștința adevărului să vină” (I Timotei 2, 4), și unele perspective care limitează manifestarea credinței la anumite practici religioase. Fără a exclude sau a diminua importanța acestora, în cultura contemporană, marcată de dezvoltarea științelor, consider că discursul teologico-misionar trebuie să se îndrepte și către cei care aparțin altor domenii de activitate și de cunoaștere, precum sunt oamenii de știință, filosofii sau cei preocupați de o înțelegere mai amplă a realității. 
Pe măsură ce am parcurs etapele formării teologice, am înțeles tot mai mult faptul că Biserica este chemată să ofere un cadru de dialog pentru științe, întemeiat pe învățătura de credință, care poate oferi sens atât omului de știință, cât și credinciosului preocupat de o cunoaștere mai aprofundată a lucrării și voii lui Dumnezeu. Având aceste preocupări, am simțit că teologia oferă un sens desfășurării vieții omului și că este important ca această perspectivă să fie împărtășită și celor care își dedică viața studiului naturii, în care se poate întrezări lucrarea Creatorului. Din acest motiv, am căutat să văd dacă aceste preocupări se regăsesc și în gândirea altor teologi sau cercetători contemporani, ajungând astfel la lucrările lui John Polkinghorne și Arthur Peacocke. Parcursul lor, de la știință la teologie, a reprezentat pentru mine un model al modului în care cele două domenii pot fi puse în relație, iar din acest motiv am ales să pornesc în formularea unei perspective misiologice ortodoxe asupra dialogului dintre știință și teologie, având ca sursă de inspirație aceste două personalități, care au abordat în mod constant o cale de echilibru. În acest context, îndrumat de profesorul coordonator, părintele Gheorghe Petraru, am inițiat elaborarea prezentei teze, intitulată „Relevanța misiologică a gândirii teologice a lui John Polkinghorne și Arthur Peacocke în contextul dialogului cu știința”.	 
În același timp, interesul pentru această direcție de cercetare a fost susținut de întrebările care apar în mod firesc în contextul contemporan, în care știința și tehnologia influențează tot mai mult viața omului. Aceste întrebări privesc modul în care descoperirile științifice sunt receptate în teologie, felul în care discursul teologic se poate exprima într-un context marcat de gândirea științifică, precum și sensul pe care cunoașterea îl capătă în viața omului atunci când este raportată la Dumnezeu. Ele evidențiază faptul că dialogul dintre știință și teologie are și o dimensiune existențială, fiind legat de modul în care omul își înțelege viața și orientarea ei.
Un alt motiv pe care l-am simțit constant ca un imbold se datorează și participării la diferite mobilități Erasmus din străinătate, precum cele de la Centrul de misiune creștină de la Oxford, sau de la Institutul Oriental de la Roma, dar și la diferite parohii ortodoxe din diaspora, unde am putut observa două aspecte foarte importante și relevante. În primul rând, interesul crescut al tinerilor pentru acest subiect, ca unii care manifestă o sete continuă de cunoaștere și o curiozitate de a afla lucruri noi și de a găsi un sens al vieții și o motivație a credinței, care poate fi înțeleasă atât rațional, cât și duhovnicește. În al doilea rând, în cadrul acestor experiențe, am avut contact cu diferiți profesori care au avut același parcurs precum John Polkinghorne și Arthur Peacocke și am fost plăcut surprins să văd modul echilibrat în care abordează relația dintre credință și știință, și totodată faptul că au dezvoltat o perspectivă unitară asupra realității. Prin aceasta am simțit că s-au apropiat și mai mult de cunoașterea lui Dumnezeu, împlinind cuvântul Scripturii care arată că Dumnezeu a pus în inima omului dorul de veșnicie (Ecclesiastul 3, 11).
Având aceste experiențe și integrându-le în formarea mea din teologia ortodoxă, am înțeles că relația cu Dumnezeu, bazată pe iubire și libertate, manifestată în trăirea eclesială a tradiției răsăritene, completează demersul realizat în dialogul dintre știință și teologie și aduce împlinirea sensului acestuia. Astfel, viața de comuniune, împărtășită prin harul lui Dumnezeu, reprezintă o chemare pentru toți oamenii și, în același timp, o responsabilitate pentru cei care o cunosc, de a o împărtăși și celor care nu o cunosc, dar și de a se îmbogăți ei înșiși prin cunoașterea celorlalți, pentru ca împreună să dezvoltăm o conștiință eclesială, ca Trup al lui Hristos, și să împlinim vocația omului de a conduce întreaga creație spre desăvârșire.

[bookmark: _Toc238898259][bookmark: _Toc238898368]Scopul și obiectivele propuse

Scopul principal al lucrării este de a evidenția relevanța reflecțiilor lui John Polkinghorne și Arthur Peacocke pentru dialogul dintre teologie și știință și pentru discursul teologico-misionar creștin, precum și de a analiza, din perspectiva teologiei ortodoxe, dimensiunea misiologică a acestui dialog. În acest sens, lucrarea urmărește să evidențieze în ce măsură modelele propuse de cei doi cercetători, pot fi asumate în cadrul teologiei ortodoxe, sau necesită o receptare critică, precum și să sublinieze contribuția tradiției răsăritene la dezvoltarea și orientarea acestui dialog. Astfel, obiectivele lucrării urmăresc împlinirea scopului propus printr-o analiză etapizată a raportului dintre știință și teologie, având în vedere atât dimensiunea teoretică, cât și cea aplicativă a acestui dialog.
Un prim obiectiv îl constituie analiza cadrului general al dialogului dintre știință și teologie, prin evidențierea premiselor istorice, a modelelor de relaționare dezvoltate de-a lungul timpului și a specificului perspectivei ortodoxe. În acest sens, urmărim conturarea unui cadru teologic în care acest dialog să poată fi înțeles în legătură cu învățătura de credință și cu modul în care Biserica se raportează la cunoaștere și la lume.
Un al doilea obiectiv vizează prezentarea și analiza gândirii lui John Polkinghorne și Arthur Peacocke, urmărind modul în care fiecare dintre aceștia a înțeles relația dintre știință și teologie și a formulat modele de dialog între cele două domenii. În același timp, analiza este însoțită de o evaluare din perspectivă ortodoxă, în vederea delimitării elementelor care pot fi asumate în acord cu tradiția patristică de cele care necesită o receptare critică.
Un al treilea obiectiv urmărește evidențierea relevanței misiologice a acestui dialog, prin raportare la contextul contemporan, în care dezvoltarea științifică influențează modul de gândire și de raportare la realitate. În acest sens, se are în vedere modul în care dialogul dintre știință și teologie poate contribui la formularea unui discurs teologico-misionar adecvat, capabil să se adreseze celor care aparțin diferitelor domenii de cunoaștere și să ofere un sens integrator asupra existenței.
Un ultim obiectiv are în vedere dimensiunea aplicativă a lucrării, prin analiza comparativă a interpretării creației, în special a zilelor creației, în tradiția patristică ortodoxă, în perspectiva științifică contemporană și în reflecțiile teologice ale lui John Polkinghorne și Arthur Peacocke. Prin această abordare se urmărește evidențierea modului în care dialogul dintre știință și teologie poate contribui la o înțelegere unitară a creației și la integrarea cunoașterii științifice în orizontul teologic al Bisericii.
În împlinirea acestor obiective vom porni de la trei premise importante. În primul rând, faptul că omul contemporan simte nevoia unei credințe care să poată fi exprimată și în logica rațiunii, motiv pentru care își pune permanent întrebări cu privire la sensul existenței sale și la necesitatea credinței în Dumnezeu într-o lume în care tehnologia îi oferă multiple posibilități și în care știința explică din ce în ce mai multe aspecte ale realității. În acest context, teologia este chemată să ofere un sens exprimat în acord cu epoca în care este mărturisită Evanghelia lui Hristos.
În al doilea rând, faptul că tezaurul învățăturii de credință și al viețuirii ortodoxe este destinat tuturor oamenilor, iar propovăduirea cuvântului lui Dumnezeu se adresează întregii umanități, indiferent de domeniul de activitate sau de nivelul de cunoaștere. Și în al treilea rând, faptul că știința și teologia nu se află într-un raport de opoziție, ci sunt chemate să conlucreze, în vederea unei cunoașteri mai cuprinzătoare a realității și a orientării omului către comuniunea cu Dumnezeu.
[bookmark: _Toc238898260][bookmark: _Toc238898369]Actualitatea și stadiul cercetării și al traducerilor. Receptarea operei lui John Polkinghorne și a lui Arthur Peacocke în spațiul românesc
	
Dialogul dintre știință și teologie reprezintă o temă de actualitate și de real interes, fapt vizibil prin preocuparea tot mai mare a cercetătorilor și teologilor pentru această problematică. Pe de o parte, unii oameni de știință ajung, în urma cercetărilor lor, să caute sensul ultim al realității în teologie, iar pe de altă parte, teologii manifestă o deschidere tot mai mare față de descoperirile științifice, încercând să le înțeleagă și să le integreze în demersul lor de a căuta și împlini voia lui Dumnezeu. Această preocupare comună arată faptul că dialogul dintre știință și teologie nu mai este limitat la nivel teoretic sau la un simplu schimb de idei, ci se dezvoltă în mod concret, prin lucrări de specialitate, dezbateri academice, programe universitare și inițiative de cercetare interdisciplinară. În acest sens, cadrul general al acestui dialog a fost analizat în primul capitol al lucrării, unde s-a evidențiat evoluția relației dintre cele două domenii și direcțiile actuale de dezvoltare.
În spațiul occidental, acest dialog este susținut de mai mulți autori reprezentativi, între care se remarcă în mod deosebit John Polkinghorne și Arthur Peacocke, considerați exponenți ai relației dintre știință și teologie. Fizicianul și teologul anglican John Polkinghorne s-a remarcat prin activitatea sa în domeniul fizicii matematice, pe care a pus-o în relație directă cu reflecția teologică, încercând să ofere o înțelegere unitară a realității. În lucrările sale, el arată că structura rațională a universului și legile care îl guvernează pot fi înțelese în legătură cu credința în Dumnezeu, susținând că atât cercetarea științifică, cât și teologia contribuie la cunoașterea adevărului. Activitatea sa reflectă această preocupare constantă, fiind autorul mai multor lucrări dedicate fizicii și dialogului dintre știință și teologie[footnoteRef:1]. [1:  Printre principalele lucrări scrise de John C. POLKINGHORNE se numără: Belief in God in an Age of Science, Yale University Press, New Haven (USA), 1998;  One World: The Interaction of Science and Theology, Templeton Foundation Press, West Conshohocken (USA), 2007; Science and Creation: The Search for Understanding, Templeton Foundation Press, Philadelphia (USA), 2006; Science and Providence: God’s Interaction with the World, Templeton Foundation Press, Philadelphia (USA), 2005; Science and the Trinity: The Christian Encounter with Reality, Yale University Press, New Haven (USA), 2004; The God of Hope and the End of the World, SPCK Publishing, London, 2002; Theology in the Context of Science, Yale University Press, New Haven (USA), 2009; The Faith of a Physicist: Reflections of a Bottom-Up Thinker, Princeton University Press, Princeton (New Jersey), 1994; Science & Christian Belief: Theological Reflections of a Bottom-Up Thinker, SPCK, London, 2002; Quantum Physics and Theology: An Unexpected Kinship, SPCK / Yale University Press, London / New Haven, 2007; Scientists as Theologians: A Comparison of the Writings of Ian Barbour, Arthur Peacocke and John Polkinghorne, SPCK, London, 1996.
] 

La rândul său, biochimistul și teologul Arthur Peacocke, care face parte din aceeași tradiție confesională precum Polkinghorne, a dezvoltat această relație pornind din domeniul biologiei, punând accent pe procesele evolutive și pe modul în care acestea pot fi înțelese teologic. El a acordat o atenție deosebită modului în care Dumnezeu lucrează în creație, subliniind prezența Sa în desfășurarea proceselor naturale și în structura vieții. În reflecțiile sale, a urmărit să integreze datele științei într-o viziune teologică coerentă asupra lumii și asupra creației[footnoteRef:2].Între cei doi autori a existat și o relaționare directă, vizibilă în referințele și evaluările reciproce din scrierile lor, ceea ce arată preocuparea comună pentru dezvoltarea unei perspective asupra relației dintre știință și teologie[footnoteRef:3]. Aspectele principale ale gândirii lor, precum și implicațiile acestora pentru dialogul dintre știință și teologie, sunt analizate în capitolele dedicate fiecăruia, fiind însoțite de o receptare critică din perspectivă ortodoxă, de o analiză a convergențelor și divergențelor dintre gândirea celor doi, precum și de evidențierea modului în care au interacționat și s-au raportat reciproc în reflecțiile lor. [2:  Arthur R. PEACOCKE a scris în legătură cu această temă următoarele lucrări: Science and the Christian Experiment, Oxford University Press, London, 1971; God and the New Biology, Harper & Row Publishers, San Francisco, 1986; Theology for a Scientific Age. Being and Becoming – Natural, Divine and Human, SCM Press Ltd, London, 1993; Paths from Science towards God. The End of All Our Exploring, Oneworld, Oxford, 2001; Creation and the World of Science. The Re-shaping of Belief, Oxford University Press, Oxford, 2004; The Palace of Glory: God’s World and Science, Australian Theological Forum, Adelaide, 2005; The Music of Creation (cu Ann Pederson), Fortress Press, Minneapolis, 2006; The Sciences and Theology in the Twentieth Century (editor), University of Notre Dame Press, Indiana (USA), 1981; In Whom We Live and Move and Have Our Being: Panentheistic Reflections on God’s Presence in a Scientific World (co-editor cu Philip Clayton), William B. Eerdmans Publishing Company, Grand Rapids, Michigan, 2004.
]  [3:  John C. POLKINGHORNE, Scientists as Theologians: A Comparison of the Writings of Ian Barbour, Arthur R. Peacocke and John C. Polkinghorne, SPCK, London, 1996;  Arthur R. PEACOCKE, A Response to Polkinghorne, în Science & Christian Belief, 7, 2 (1995), pp. 109–115; Arthur R. PEACOCKE, The End of All Our Exploring in Science and Theology, în Zygon, 39, 2 (2004).] 

Contribuțiile lui John Polkinghorne și Arthur Peacocke au fost preluate și discutate de mai mulți autori care s-au ocupat în mod direct de relația dintre știință și teologie, fiind analizate și evaluate în lucrări de specialitate. Între aceștia se numără Ian Barbour, Christopher Knight și Alister McGrath, care au abordat în mod critic și sistematic contribuțiile celor doi, evidențiind atât punctele de convergență, cât și aspectele care necesită o analiză teologică atentă[footnoteRef:4]. [4:  Alister E. MCGRATH, Science and Religion: A New Introduction, 2nd Edition, Wiley-Blackwell, 2010; Christopher C. KNIGHT, „John C. Polkinghorne”, în: J. B. STUMP, Alan G. PADGETT (ed.), The Blackwell Companion to Science And Christianity. Blackwell Publishing, Oxford (Marea Britanie), 2012, pp. 622-633; Ian G. BARBOUR, „John Polkinghorne on Three Scientist-Theologians”, în Theology and Science, vol. 8, nr. 3 (2010), pp. 247-264; C. DU TOIT, „The Contribution of Arthur R. Peacocke to the Science–Theology Debate”, în: Skrif en Kerk, 18, 1 (1997) , pp. 67-68; Gloria L. SCHAAB, „A procreative paradigm of the creative suffering of The Triune God: Implications of Arthur peacocke’s evolutionary theology”, în Theological Studies, 67 (2006), pp. 542-566; Christopher C. KNIGHT, „An Eastern Orthodox critique of the Science-Theology dialogue”, în: Zygon, vol. 51, nr. 3(2016); G. O’COLLINS, „Cosmological Christology: Arthur R. Peacocke, John C. Polkinghorne and Pierre Teilhard de Chardin in Dialogue”, în: New Blackfriars, 93 (2012), pp. 516–523.] 

În ceea ce privește spațiul românesc, opera lui John Polkinghorne a fost parțial tradusă și valorificată în mediul teologic și academic, fiind cunoscută prin lucrări precum „Quarci, haos și creștinism, traducere de Alexandra C. Stavinschi, editura Curtea Veche, București, 2006”, precum și prin referințe în studii dedicate raportului dintre știință și teologie. În schimb, lucrările lui Arthur Peacocke nu cunosc o receptare sistematică în spațiul românesc, neexistând traduceri ale operelor sale principale, fapt care limitează accesul direct la gândirea sa. 
Pe lângă acești autori, dialogul dintre știință și teologie este abordat și de alți cercetători și teologi contemporani, în numeroase lucrări de sinteză, enciclopedii și volume colective, care arată dezvoltarea acestui domeniu în mediul academic occidental și interesul constant pentru această temă[footnoteRef:5].  [5:  Philip CLAYTON (ed.), The Oxford Handbook of Religion and Science, Oxford University Press, Oxford, 2006; Jim R. LEWIS și Olav HAMMER (ed.), Handbook of Religion and the Authority of Science, Brill, Leiden, 2010;  Anne L. C. RUNEHOV și Lluis OVIEDO (ed.), Encyclopedia of Sciences and Religions, Springer, Dordrecht, 2013; Wentzel van HUYSSTEEN, Niels Henrik GREGERSEN și Nancy R. HOWELL (ed.), Encyclopedia of Science and Religion, Macmillan Reference USA, New York, 2003; Arri EISEN și Gary LADERMAN (ed.), Science, Religion and Society: An Encyclopedia of History, Culture, and Controversy, Routledge, New York, 2007; John Hedley BROOKE, Science and Religion: Some Historical Perspectives, Cambridge University Press, Cambridge, 1991; Ian G. BARBOUR, Issues in Science and Religion, Prentice-Hall Inc., Englewood Cliffs, New Jersey, 1966.] 

	În spațiul românesc, acest domeniu cunoaște o dezvoltare prin lucrările de specialitate și prin diferitele traduceri care au făcut accesibile contribuțiile unor autori reprezentativi pentru dialogul dintre știință și teologie. Printre promotorii dialogului dintre știință și teologie în spațiul românesc se remarcă teologi și cercetători care au contribuit prin lucrări, cursuri și activități academice la dezvoltarea acestei direcții, precum Arhid. Lect. Dr. Adrian Sorin Mihalache, Lect. Dr. Adrian Lemeni, Pr. Prof. Dr. Dumitru Popescu și Pr. Dr. Răzvan Andrei Ionescu, ale căror contribuții evidențiază preocuparea pentru integrarea cunoașterii științifice în reflecția teologică. În același timp, un rol important în susținerea acestui dialog îl are și Preafericitul Părinte Daniel, Patriarhul Bisericii Ortodoxe Române, care, prin abordarea și lucrările sale, a subliniat importanța unei relații între teologie și știință în cadrul misiunii Bisericii, încurajând o perspectivă care ține seama de contextul cultural și intelectual contemporan. De asemenea, un rol important în receptarea acestui dialog îl au traducătorii, precum Alexandra Corina Stavinschi și Mihai Silviu Chirilă[footnoteRef:6]. [6:  Diac. Adrian Sorin MIHALACHE, Lumina celui nevăzut. O privire teologică în raționalitatea Creației și teoriile științifice recente despre Univers, vol. I, Editura Basilica, București, 2016; Adrian LEMENI, Adevăr și comuniune, Editura Basilica, București, 2011; Adrian LEMENI (coord.), Apologetică Ortodoxă, vol. II: Dialogul cu științele contemporane, Editura Basilica, București, 2014; Pr. prof. dr. Dumitru POPESCU (coord.), Știință și teologie. Preliminarii pentru dialog, Editura XXI: Eonul Dogmatic, București, 2001; † DANIEL, Patriarhul Bisericii Ortodoxe Române, Teologie și spiritualitate, Editura Basilica, București, 2009; † DANIEL, „Necesitatea dialogului dintre știință și credință azi”, în Basarab Nicolescu, Magda Stavinschi (ed.), Știință și religie. Antagonism sau complementaritate?, Editura XXI: Eonul Dogmatic, București, 2002;  
Traduceri: Alexei NESTERUK, Universul în comuniune. Către o sinteză neopatristică a teologiei și științei, traducere de Mihai Silviu Chirilă, Editura Curtea Veche, București, 2009;  Alexei NESTERUK, Lumina de la Răsărit. Teologie, știință și tradiție ortodoxă răsăriteană, traducere de Evagrina Dîrțu și Irina Scurtu, Editura Basilica, București, 2017; Ian G. BARBOUR, Când știința întâlnește religia. Adversare, străine sau partenere?, trad. Victor Godeanu, Editura Curtea Veche, București, 2006; John POLKINGHORNE, Quarci, haos și creștinism, trad. Alexandra Corina Stavinschi, Editura Curtea Veche, București, 2006; Niels Henrik GREGERSEN, Dumnezeu într-o lume evoluționistă, trad. Titela Vîlceanu, Editura Curtea Veche, București, 2007. 
] 

[bookmark: _Toc238898261][bookmark: _Toc238898370]Noutatea lucrării
	
Deși tema dialogului dintre știință și teologie este amplu discutată la nivel academic și în cadrul diferitelor dezbateri contemporane, existând un interes crescut atât în spațiul occidental, cât și în cel românesc, lucrarea de față își propune să analizeze, din perspectivă ortodoxă, contribuțiile a doi autori reprezentativi pentru acest domeniu, John Polkinghorne și Arthur Peacocke, a căror receptare în spațiul românesc rămâne limitată, în contextul în care opera lui Polkinghorne este accesibilă printr-un număr restrâns de traduceri, iar cea a lui Peacocke nu beneficiază de traduceri sistematice. În același timp, cercetarea urmărește și evidențierea dimensiunii misiologice a acestui dialog, în contextul actual al propovăduirii Evangheliei. Cu toate că gândirea lor este bine cunoscută în spațiul occidental, în teologia românească nu a fost integrată într-o analiză unitară care să urmărească în mod explicit implicațiile lor pentru misiunea Bisericii și pentru dialogul dintre tradiția patristică răsăriteană și știință. 
Un element de noutate îl reprezintă și faptul că lucrarea propune o analiză comparativă a gândirii celor doi autori, evidențiind convergențele și diferențele dintre perspectivele lor, precum și modul în care acestea pot fi asumate din punct de vedere ortodox. În acest sens, cercetarea este însoțită de o receptare critică din perspectivă ortodoxă, prin care sunt delimitate acele aspecte care pot fi integrate în învățătura de credință de cele care necesită o evaluare teologică atentă. Noutatea lucrării este susținută și de orientarea dialogului către o dimensiune aplicativă, prin interpretarea zilelor creației în relație cu știința contemporană, cu exegeza Sfinților Părinți și cu reflecțiile celor doi autori. Prin aceasta, lucrarea oferă un cadru în care teologia și știința se pot întâlni în mod concret, oferind o înțelegere complementară asupra creației ca dar al lui Dumnezeu și ca spațiu al lucrării Sale. 
[bookmark: _Toc238898262][bookmark: _Toc238898371]Metodologia cercetării
	
	Metodologia prezentei lucrări este structurată pe mai multe metode de cercetare, utilizate în mod complementar, în funcție de specificul fiecărei părți a studiului și de obiectivele propuse:
a) Metoda istorică, utilizată în primul capitol, unde am analizat contextul apariției și dezvoltării dialogului dintre știință și teologie, urmărind principalele etape, direcții și forme de manifestare ale acestuia, precum și modul în care acest dialog este receptat în spațiul teologic contemporan, inclusiv în mediul ortodox.
b) Metoda analitică, a fost aplicată în capitolele dedicate lui John Polkinghorne și Arthur Peacocke,  și prin care au fost cercetate în mod sistematic principalele teme ale gândirii lor, precum relația dintre Dumnezeu și creație, înțelegerea legilor naturii, providența divină, precum și modul în care aceștia integrează datele științei în reflecția teologică;
c) Metoda comparativă, ca metodă specifică abordării interdisciplinare și interconfesionale, a fost utilizată atât în analiza raportului dintre gândirea celor doi autori, unde au fost evidențiate convergențele și diferențele dintre perspectivele lor, cât și în partea a doua a lucrării, unde interpretarea zilelor creației a fost pusă în dialog cu datele științei contemporane și cu exegeza Sfinților Părinți;
d) Metoda critică (teologică), prin care ideile celor doi autori au fost evaluate din perspectivă ortodoxă, fiind raportate la învățătura de credință și la tradiția patristică răsăriteană, în vederea unei receptări care să rămână în continuitate și fidelitate față de teologia Bisericii;
e) Metoda hermeneutică, utilizată în mod deosebit în partea aplicativă a lucrării, pentru interpretarea textului scripturistic referitor la zilele creației, în dialog cu tradiția patristică și cu perspectivele oferite de știința contemporană;
f) Abordarea interdisciplinară, care a orientat întregul demers, prin punerea în relație a teologiei cu știința, urmărindu-se evidențierea modului în care aceste două domenii pot contribui la o înțelegere mai amplă a creației și la articularea unui discurs teologico-misionar adecvat contextului contemporan.
	Folosind aceste metode, lucrarea se concentrează asupra aspectelor constructive ale dialogului dintre știință și teologie, urmărind acele direcții care pot susține o întâlnire reală între cele două domenii. În acest sens, sunt evitate polemicile și asocierile de idei fără temei, care nu aduc lumină în această relație, fiind însoțită, totodată, de o delimitare atentă față de anumite tendințe, pentru ca dialogul să se desfășoare într-un cadru autentic și cu folos pentru viața și misiunea Bisericii.
[bookmark: _Toc238898263][bookmark: _Toc238898372]Structura lucrării

	Lucrarea noastră este structurată în două părți, corespunzătoare direcțiilor principale ale cercetării: prima este dedicată fundamentelor teoretice, iar cea de-a doua urmărește valorificarea acestora într-un cadru aplicativ.
În prima parte a lucrării am urmărit să prezentăm mai multe aspecte teoretice ale dialogului dintre știință și teologie, prin stabilirea terminologiei și a conceptelor potrivite, prin descrierea contextului dezvoltării istorice, precum și a principalelor modele de interacțiune dintre cele două domenii. În capitolele aferente acestei părți am analizat contribuțiile lui John Polkinghorne și Arthur Peacocke, atât din perspectiva formării și metodologiei lor, cât și a modului în care abordează temele creației, providenței și raționalității lumii. Cercetarea este însoțită de o evaluare din perspectivă ortodoxă, în care sunt evidențiate convergențele, precum și anumite delimitări în raport cu tradiția patristică, fiind pusă în lumină și relevanța cercetării lor pentru discursul teologico-misionar contemporan.
Partea a doua a lucrării dezvoltă tema creației ca spațiu al întâlnirii dintre cosmologia științifică și perspectiva teologică, printr-o analiză a zilelor creației, în dialog cu exegeza Sfinților Părinți, cu datele științei contemporane și cu reflecțiile celor doi autori. Am abordat, în mod succesiv, teme precum originea universului, ordinea și inteligibilitatea cosmosului, dinamica vieții, apariția omului și sensul eshatologic al creației, urmărind modul în care aceste perspective pot fi puse în dialog pentru a căuta o înțelegere unitară a creației și a locului omului în lume, în orizontul misiunii Bisericii.
Structurarea lucrării nu este întâmplătoare, ci urmărește și un sens teologic, evidențiat mai ales în partea a doua, unde ordinea temelor conduce treptat spre antropologie, hristologie și eshatologie. Această așezare arată faptul că dialogul dintre știință și teologie își găsește sensul în raport cu omul și cu împlinirea sa în Hristos, astfel încât cunoașterea creației să nu rămână la nivelul unei simple descrieri, ci să devină cale de apropiere de Dumnezeu. În acest fel, dialogul capătă o finalitate misiologică, orientată spre comuniunea cu Hristos și spre împlinirea vocației eshatologice a omului și a întregii creații.



[bookmark: _Toc238898264][bookmark: _Toc238898373]Concluzii „Partea I. Fundamente ale dialogului dintre știință și teologie: modele propuse de John Polkinghorne și Arthur Peacocke”

În prima parte a lucrării am arătat că dialogul dintre știință și teologie reprezintă o temă de maximă actualitate și de reală importanță pentru discursul teologico-misionar, întrucât acesta se desfășoară astăzi într-o societate marcată de dezvoltarea științifică și de influența tot mai mare a cunoașterii raționale. Am observat, de asemenea, că acest dialog a început să fie tot mai bine înțeles și valorizat atât de teologi, cât și de oameni de știință, prin dezbateri academice, publicații de specialitate, programe universitare și inițiative instituționale menite să apropie cele două domenii ale cunoașterii. În acest context, teologia ortodoxă își aduce propria contribuție prin viziunea sa integratoare asupra realității și prin sensul pe care îl conferă demersului științific al omului, înțeles ca lucrare de cunoaștere a operei lui Dumnezeu în creație. Această direcție conferă dialogului dintre teologie și știință o dimensiune misionară clară, orientată spre mărturisirea lui Hristos în cultura contemporană 
Totodată, în capitolele dedicate savanților și teologilor anglicani John Polkinghorne și Arthur Peacocke am arătat că lucrarea lor poate fi valorificată ca reper pentru dialogul dintre știință și teologie, mai ales prin faptul că amândoi au parcurs un drum de la cercetarea științifică la învățătura teologică, descoperind că lucrarea științei își găsește împlinirea în orizontul teologiei. În același timp, analiza a fost însoțită de o interpretare critică din perspectivă ortodoxă, care a urmărit să delimiteze acele elemente ce pot fi asumate în acord cu tradiția patristică răsăriteană, în cadrul dialogului cu știința, de cele care rămân la nivel speculativ sau se îndepărtează de conținutul credinței creștine. În capitolul al patrulea am evidențiat relevanța lor pentru discursul teologico-misionar, unde dialogul capătă valoarea unei paradigme de evanghelizare, mai ales în raport cu oamenii de știință și cu responsabilitatea față de creație.
În partea a doua a studiului, aceste perspective vor fi continuate printr-o analiză a întrebărilor hermeneutice pe care le ridică raportul dintre credință și știință. În mod deosebit, va fi examinată interpretarea zilelor creației în tradiția patristică ortodoxă, în cosmologia științifică contemporană și în reflecțiile teologice ale lui John Polkinghorne și Arthur Peacocke, pentru a vedea în ce măsură dialogul dintre teologie și știință poate susține o înțelegere coerentă a creației și a misiunii Bisericii în lumea de astăzi.
[bookmark: _Toc238898265][bookmark: _Toc238898374]Concluzii „Partea a II-a. Teologia creației în dialog cu știința contemporană: contribuțiile lui John Polkinghorne și Arthur Peacocke pentru discursul misionar creștin”

În cea de-a doua parte a prezentei lucrări, am analizat modul în care interpretarea teologică a referatului biblic al Hexaemeronului este receptată și actualizată în contextul cunoașterii științifice contemporane, având ca repere contribuțiile lui John Polkinghorne și Arthur Peacocke, în relație cu scrierile tradiției patristice răsăritene. Acest demers a urmărit să ofere un răspuns autentic întrebărilor formulate în introducerea acestei părți, privitoare la relația dintre știință și teologie în cadrul cosmologiei actuale, folositoare discursului misionar creștin.
Am arătat că percepția tensionată a acestei relații își are originea în interpretări eronate, generate în principal de ideologizarea unor teorii științifice, precum și de reacțiile teologice care au încercat fie să le respingă în mod absolut, fie să le integreze fără discernământ. În același timp, am evidențiat confuzia privind specificul fiecărui domeniu de cunoaștere, în condițiile în care știința și teologia operează pe planuri distincte, fiecare având propriul obiect și propria metodă. În acest sens, am demonstrat că cele două domenii nu exprimă perspective opuse, ci complementare: știința descrie procesele naturale și modul de funcționare al lumii, iar teologia descoperă sensul existenței și temeiul ei în Dumnezeu. 
Din cele prezentate în această parte a lucrării, reies răspunsurile la întrebările formulate în introducere, după cum urmează:
În primul rând, am stabilit că interpretarea adecvată a Genezei este una teologică întemeiată pe învățătura Sfinților Părinți. Textul scripturistic descoperă sensul creației și lucrarea lui Dumnezeu în lume, iar rațiunile creației (logoi) se arată în ordinea și structura existenței. 
În al doilea rând, modelul de dialog propus de Sfinții Părinți se întemeiază pe asumarea cunoașterii despre lume și integrarea acesteia în viziunea teologică. De asemenea, interpretarea patristică a unor elemente biblice precum „lumina”, „tăria”, „corpurile cerești”, „apa” sau „pământul roditor”, poate fi pusă în dialog cu descoperirile științei contemporane, cu respectarea specificului fiecărui domeniu. Datele științifice oferă o descriere tot mai semnificativă a ordinii și structurii lumii, iar interpretarea teologică descoperă în aceasta raționalitatea creației și sensul ei în Dumnezeu. Acest model, poate fi aplicat cu succes în cazul interpretării zilelor creației prezentate de Sf. Scriptură, prin faptul că apariția vieții și existența omului aparțin unei rânduieli care poate fi descrisă de știință și înțeleasă teologic ca lucrare a lui Dumnezeu.
În al treilea rând, Cosmologia și biologia modernă ridică provocări reale, mai ales prin tendința de a explica realitatea în mod autosuficient. În acest context, contribuțiile lui John Polkinghorne și Arthur Peacocke au fost importante pentru articularea unui limbaj comun între știință și teologie. John Polkinghorne arată că inteligibilitatea matematică a lumii este o urmă a Minții divine, în timp ce Arthur Peacocke propune viziunea unei creații continue (creatio continua), în care Dumnezeu lucrează „din interiorul” proceselor naturale. Totuși, analiza a arătat că aceste modele necesită o receptare critică, întrucât pot conduce la interpretări care diminuează distincția dintre Dumnezeu și creație sau introduc elemente specifice unor teorii de tipul teologiei procesuale.
În ultimul rând, cea mai importantă concluzie a acestei secțiuni constă în depășirea conflictului dintre evoluționism și creație. În capitolul dedicat antropologiei (Cap. 8), am arătat că, în timp ce biologia poate descrie legătura trupului omenesc cu elementele pământului, teologia afirmă actul special al creării omului după „Chipul lui Dumnezeu”. Pe de altă parte, misterul prezenței organismelor vii în lumea terestră indică spre un anumit apofatism al vieții. Teologia întrevede că întreaga natură și existență reprezintă daruri ale lui Dumnezeu, și au cauza ultimă în El și în iubirea Lui pe care ne-a adresat-o. Astfel, persoana umană se arată ca loc de întâlnire între planul material și cel spiritual, un „microcosmos” chemat să trăiască orientat spre un scop mai înalt, spre integrarea diversității lumii în orizontul vieții duhovnicești. În această viziune, universul este perceput ca o „Liturghie Cosmică” (după Sfântul Maxim Mărturisitorul), unde omul acționează ca un preot al creației, oferind cunoașterea lumii înapoi Creatorului ca pe un dar doxologic.
În sinteză, Partea a II-a fundamentează un discurs misionar creștin care nu respinge rigoarea științifică, ci îi oferă un sens duhovnicesc. Am apreciat că universul este o „Liturghie în desfășurare”, în care întreaga creație, prin lucrarea de comuniune dintre om și Dumnezeu, se îndreaptă către Hristos. În această viziune, fiecare nivel al existenței își are locul și rostul său în ordinea creației. Această perspectivă oferă omului contemporan o înțelegere a lumii unită cu un sens existențial, orientat spre împlinirea eshatologică a creației și a omului.






[bookmark: _Toc225930635][bookmark: _Toc238898266][bookmark: _Toc238898375]Concluzii finale

	Prin această lucrare, am dorit să punem în dialog două căi de cunoaștere a realității, cel științific și cel teologic, urmărind modul în care acestea se pot întâlni în înțelegerea creației și a locului omului în lume. Analiza s-a concentrat asupra gândirii lui John Polkinghorne și Arthur Peacocke, ca autori care au încercat să pună în relație cercetarea științifică și credința, propunând direcții de dialog constructive pentru acest demers. În același timp, am urmărit ca dialogul să fie receptat din perspectiva teologiei ortodoxe, pentru a evidenția în ce măsură aceste contribuții pot fi asumate în continuitate cu tradiția patristică și în contextul misiunii Bisericii de a vesti cuvântul mântuirii tuturor oamenilor, potrivit nivelului lor de înțelegere.
	De la începutul lucrării am observat că angajarea în acest dialog interdisciplinar presupune asumarea unor premise fără de care nu se poate construi o relație autentică și roditoare, cu o finalitate concretă. Printre cele mai importante repere se numără, în primul rând, atitudinea deschisă față de alteritatea celuilalt domeniu, urmată de depășirea anumitor preconcepții dăunătoare și nefondate în realitate, cauzate de o cunoaștere superficială. În al doilea rând, dialogul presupune respectarea specificului fiecărei discipline, în sensul în care se elimină din start relativizarea învățăturilor de credință cu caracter de dogmă, doar pentru a întreține o falsă înțelegere, și, de asemenea, renunțarea la explicațiile de tipul „Dumnezeul lacunelor”. În mod concret, aceste riscuri pot fi evitate prin recunoașterea unei dimensiuni tainice a creației, care, din punct de vedere științific, se aseamănă cu caracterul dinamic și viu al naturii și al cosmosului, de a se dezvolta neîncetat, iar în teologia patristică este exprimată atât prin cunoașterea catafatică, cât și prin cea apofatică. Aceste atitudini sunt completate de modestie sau smerenie și admirație sau uimire în fața măreției și complexității universului și a persoanei umane ca microcosmos. De asemenea, ea înseamnă și o deschidere față de multiplele sensuri de interpretare care se actualizează permanent în acord cu progresul societății în toate epocile. Aceste aspecte am încercat să le susținem în cadrul elaborării acestei teze.
În prima parte, teoretică, am urmărit să prezentăm principalele aspecte ale dialogului dintre știință și teologie, prin stabilirea terminologiei și a conceptelor potrivite, prin descrierea contextului dezvoltării istorice, precum și a principalelor modele de interacțiune dintre cele două domenii. Prin capitolele 2 și 3 am analizat contribuțiile lui John Polkinghorne și Arthur Peacocke, evidențiind modul în care aceștia au pus în relație cercetarea științifică și reflecția teologică, precum și limitele acestor perspective din punct de vedere ortodox. Capitolul 4 a arătat relevanța acestor modele pentru discursul teologico-misionar, evidențiind faptul că dialogul dintre știință și teologie reprezintă o direcție actuală de mărturisire a credinței în contextul contemporan.
În a doua parte am încercat o prezentare comparativă a temei creației, bazată pe referatul biblic al Hexaemeronului. În capitolul 5 am subliniat ce presupune o hermeneutică autentică a Scripturii, care, conform Părinților Bisericii, poate fi pusă în acord cu știința. Capitolul 6 marchează începutul creației și faptul că lumea este contingentă și are un început, iar anumite date cosmologice pot fi puse în legătură cu mărturia biblică despre lumina primordială și ordonarea materiei în succesiunea prezentată de Geneza. Capitolul 7 arată raționalitatea universului și devenirea sub timp, precum și dinamica creației în raport cu reflecțiile teologice și științifice. Capitolul 8 împlinește această perspectivă prin deschiderea către antropologie și eshatologie, arătând sensul creației în raport cu omul și cu destinul său. 
Toate aceste etape ale cercetării converg spre aceeași înțelegere, și anume că creația își are izvorul și împlinirea în Hristos, ca Logos al lui Dumnezeu, iar întreaga lume este chemată să înainteze, prin lucrarea Duhului Sfânt, spre împlinirea vocației sale. În acest orizont, dialogul dintre știință și teologie dobândește un sens care depășește nivelul unei simple întâlniri intelectuale, devenind o cale prin care cunoașterea lumii se unește cu cunoașterea lui Dumnezeu, în vederea împlinirii omului și a întregii creații.
Fără să considerăm că prin această lucrare am epuizat tema relației dintre cele două discipline și a gândirii lui Polkinghorne și Peacocke, concluzionăm că formularea unui model unitar de dialog necesită un efort continuu, deschis către o îmbunătățire și o adaptare neîncetată a limbajului. Cu toate acestea, considerăm că cei doi cercetători s-au înscris în mod semnificativ pe acest drum al punerii în relație a științei cu teologia sub egida dialogului, și nu a fuziunii, ca două căi distincte, dar complementare, de a răspunde întrebărilor omului contemporan și de a se apropia de Dumnezeu.

